Ein ætlan um at byggja í minsta lagi 30 nýggjar íbúðir í Fuglafirði er nú komin so mikið langt, at farast kann undir hesa verkætlan fyrst í nýggja árinum. Tað eru Fuglafjarðar kommuna, Bústaðir, TN Bygging og Teknistovan í Gøtu, sum í felag hava arbeitt við hesi stóru verkætlan. Gongst sum ætlað, so kunnu fólk flyta inn í fyrstu nýggju íbúðirnar longu í 2019, og eftir ætlan skulu allar íbúðirnar standa lidnar í 2020. Talan er um íbúðarbygging Úti á Land í Fuglafirði. Staðsetingin er gjørd í einum sera náttúruvøkrum umhvørvi millum núverandi koyribreyt á Toftanesvegi og sjóvarmálan, har byggingin verður gjørd í tveimum byggistigum við í minsta lagi 15 búeindum í hvørjari eind. Íbúðirnar verða 60 til 90 fermetrar til støddar. Talan er um leiguíbúðir, men møguleiki er eisini fyri, at partur av byggingini verða eigara- og lutaíbúðir. Fuglafjarðar kommuna hevur sett peningin av til byggibúningina í fíggjarætlanini fyri 2018 og verður farið undir hetta arbeiði beinanvegin, soleiðis at klárt er at fara undir sjálva byggingina av íbúðunum móti sumri. Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg